|  |
| --- |
| **Efesiërs Reeks 5: Ef. 2:11-22****“Gelowiges van verskillende rasse, tale en kulture is eensgesind sonder skeidsmure.”**Andries Burger. GK Pinetown, 18 Mar. 2018 |

Kan jy jou ŉ wêreld indink sonder verdeeldheid, sonder vooroordele, sonder minagting en afskeiding? Ondenkbaar sal baie sê, selfs baie gelowiges dink dis nie moontlik nie.

Lankal, in die begin, was daar geen skeiding nie, geen meerderwaardigheid en veragting en beskuldiging tussen mense nie.

Selfs tussen God en mens was daar geen skeiding nie, God het saam met die mens in die paradys gewandel, direk in mekaar se teenwoordigheid.

Maar toe vergryp die mens hulle aan hulle vryheid. Hulle leen hulle ore uit en glo die duiwel se leuens en dit bring toe ewige skeiding tussen God en die mens.

Die skeiding is so erg dat God die mens fisies uit die paradys en uit sy teenwoordigheid uit verban.

 Nog erger, die mens se sonde en ongehoorsaamheid bring ŉ ewige geestelike skeiding met God, ŉ ewige geestelike dood.

En byna dadelik, en vir al die eeue en vandag steeds volg die verdeeldheid en afguns ook tussen mense, volk teenoor volk, ras teenoor ras, broer teenoor broer.

Daar is nie fout daarmee dat mense verskillend is nie, dis tog hoe God ons gemaak het,

maar meerderwaardigheid, afguns en verdeeldheid is altyd die vrug van sonde.

Dat volke en rasse van mekaar verskil in voorkoms en gebruike en taal is nie self verkeerd nie,

maar die feit dat volke en rasse en groepe mense mekaar minag en verkleineer is sonde, en rebellie teen God self.

Iemand (John Stott) het gesê dat Ef. 2:11-22 soos drie portrette is.

 Die eerste is ŉ ***“portret van ŉ vervreemde mensdom”***. (v. 11,12 en ook 14b, 15)

Die gelowiges in Efese was gebore as heidene, mense wat die ware God nie geken het nie.

Hulle het nie die besnydenis van mensehande as kenteken van die verbond gehad nie en dit beteken dat hulle nie deel gehad het aan God se verbondvolk nie (v.11).

Hulle het geen beloftes van God gehad soos wat Hy gegee het aan Abraham en sy nageslag nie – geen beloofde land, geen groot nageslag, en veral –

geen deel aan die Een wat sou kom as gesalfde verlosser van God nie.

 Geen hoop nie – hulle was sonder die belofte van Christus.

 Sonder hoop, sonder God (v.12).

Hierdie geestelike afskeiding van God het ook afskeiding van God se volk beteken en dit was fisies duidelik in die ontwerp van die tempel. (v. 14b).

Die Jode was God se verbondsvolk en net hulle kon ingaan na die tempel toe.

Maar rondom die tempel binnehof was daar ŉ muur waardeur heidene nie mog gaan nie.

Die Jode se vyandigheid en haat teenoor die heidene was so erg dat daar die volgende waarskuwing op die muur was, *“Geen heiden mag verby die versperring binnekom wat die heiligdom omring nie. Enigeen wat uitgevang word sal net homself kan blameer vir sy dood.”*

Die afskeiding was ook in gebruike en gewoontes (v.15)

want die wette van Moses soos die reinigings, die verbod van onrein kos, die handhawing van die Sabbat, ens.

het ŉ “kultuur-muur” om die Jode gevorm.

 Dit het afsondering gebring, ŉ skeiding gemaak en die heidene buite gehou.

Julle gelowiges in Efese, en ook ons vanoggend hier bymekaar,

 was afgeskei en buite die verbond, sonder die beloftes, sonder Christus, sonder hoop.

En so is dit nog steeds vir elkeen wat nie in Jesus Christus glo nie – geen hoop vir die dag van verskriklike ontnugtering wat sekerlik kom nie.

Genadiglik is dit nie meer so vir gelowiges nie, want Jesus het versoening gebring.

 ***Die tweede portret is van die “Versoenende Christus”.****(v.13-18)*

Gelowiges is een met Christus (v.13).

Deur sy bloed het Hy ons wat vêr van God af was naby gebring.

Hy is ons vrede met God, Hy het ons verhouding met God herstel en ons met God versoen.

Die skeiding wat daar was, soos die middelmuur van die tempel, het Hy afgebreek, ons is nie meer buite nie.

Ons deel nou in die beloftes van sy verbond met Abraham want deur geloof is ons ook kinders van Abraham (Gal. 3:7).

 Veral die belofte van verlossing deur Jesus Christus.

Dit is wat Jesus bedoel het in Joh. 10:14 toe Hy gesê het dat Hy, die goeie herder, ook skape het van ŉ ander kraal as die Jode.

Ons luister ook na Hom omdat ons ook sy skape is en Hy ons Herder. En ons sal een kudde wees, het Hy verder gesê, met een Herder.

Hy maak beide Jode en heidene saam nuut – nie nuwe heidene en nuwe Jode nie, maar “een nuwe mensheid” lees ons in v. 15.

Saam was ons as Jode en nie-Jode geskei van God weens ons sonde. Maar ons het nou nou as “een nuwe mensheid” saam vrye toegang tot Hom.

Jesus Christus het ons vrygemaak en losgekoop deur ons met sy offer met God te versoen.

Wanneer Hy verskillende soorte mense met God versoen, dan versoen Hy ons ook met mekaar.

As Christus die stukkende verhouding van Duiters en Engelse en Afrikaners en Zulu’s en Jode met God herstel, dan herstel Hy ook die stukkende verhoudings tussen ons.

Dit is ons sonde wat die verhouding met God verbreek het, en dit is ons sonde wat ook die verhouding met ander mense verbreek.

Jesus neem al ons sonde op hom en sy betaling daarvan herstel al ons verhoudings wat gebreek was – met God en met mekaar.

***En dit bring ons by die “derde portret, van God se nuwe samelewing”.*** *(v. 15-22)*

Sien God se nuwe samelewing in jou gedagte, dit is hulle wat deur God uitgekies is en bestem is om heilige voor Hom te lewe (1:4).

Almal wat God uit ons dood van sonde en ongehoorsaamheid in Christus lewendig gemaak het.(2:5)

Almal wat Hy onder Christus as enigste Hoof bymekaar gemaak het, naby gebring het en as kinders van God aangeneem het. (1:22)

Al die gelowiges bymekaar, sonder enige agterdog en vyandskap en verdeling want ons is almal deur Christus versoen en ons is verenig tot een liggaam (2:16) –

 Christus se liggaam met Hom as ons enigste Hoof.

Hy is ons vrede – met God en met mekaar.

Gelowiges is nie meer bywoners of vreemdelinge nie,

ons is medeburgers van dieselfde Koning se koninkryk,

saam lede van dieselfde huisgesin (v.19.

Saam is ons ŉ gebou, ŉ heilige tempel as die permanente woonadres van God (v.22).

Hef dit die verskille tussen mense op – nee.

Ons kom steeds van verskillende rasse en tale en kulture.

Maar die verskille – maak nie meer ŉ verskil nie.

Die verskille speel nie meer ŉ rol in ons liefde vir mekaar nie,

in die manier hoe ons vir mekaar omgee nie of in die opoffering waarmee ons mekaar bedien met Christus se liefde nie.

In watter portret is jy en hierdie gemeente?

Die ongelowige wêreld sonder Christus is steeds vasgevang in vervreemding weens sonde van hoogmoed en afskeiding en verdeling.

Daar is steeds mense wat dink een ras is minderwaardig teenoor ŉ ander, wat dink hulle is beter en meer werd as ander.

Daar is steeds mense by wie iemand wat ŉ ander taal praat nie welkom is nie,

wat geen opoffering wil maak om eie regte prys te gee ter wille van ander nie.

Daar is verdeling tussen ouer mense wat wil hê dinge moet anders wees as wat jonger mense dit wil hê.

Daar is afguns van een skool se kinders en ouers teenoor die kinders en ouers van ŉ ander skool.

 Die voorbeelde hou net maar aan en aan...

Dit hoort nie by gelowiges nie.

Hoe hartseer is dit nie dat ons dit wél nog in kerke sien!

Die venyn en bitsigheid tussen party mense en gemeentes wat net Totius wil sing en ander wat dit glad nie wil sing nie, die verdeeldheid oor kelkies en gebruike.

Hoe kan daar nog Afrikaanse kerke wees waar swart gelowiges, wat Afrikaans verstaan, nie welkom is nie?

Hoe kan daar nog kerkvergaderings wees waar gelowiges wat mekaar nie in taal wil tegemoetkom om eensgesind in liefde God se werk te doen nie?

Dit is nie maklik nie, trouens vir ons is dit onmoontlik om by die verskille verby te kom.

Die skeidsmure kan net deur Christus afgebreek word, net die Heilige Gees kan ons daarin laat deel en die verskille laat oorwin.

In ongeloof is dit vir geen mens haalbaar nie.

Maar ons is nie ongelowiges nie, ons is ŉ gebou wat opgerig is op die fondamente van die apostels en die profete – dit is op die belofte en die vervulling van Christus.

Hy is die hoeksteen en in Hom sluit die ons soos ŉ gebou saam (al die stene wat so verskillend lyk en verskillende funksies het).

Verdeeldheid, afskeiding, hoogwaardigheid en sulke dinge hoort nie by gelowiges nie!

In Christus pas ons net in by die portret van God se nuwe samelewing.

Ons is een kudde met een herder,

kinders van in die dieselfde huisgesin van God,

 saam is ons die permanente adres waar God woon.

Ek wil van twee voorbeelde vertel wat dit baie mooi uitbeeld – beide ware verhale:

Die eerste vind ons in Hand. 8:26-39.

In Duet. 32:1 stel God ŉ afskeiding in dat ŉ ontmande persoon nie deel mag word van die gemeente nie.

Maar nadat Jesus al die skeidings afgebreek het met sy offer aan die kruis,

werk die Heilige Gees geloof in die ontmande Etiopiër en hy word gedoop.

Hy is nie meer vêr en daar buite nie,

hy is nou naby, een van die huisgesin van God –

 net soos Petrus en Paulus en jy en ek.

die tweede wêreld oorlog.

In sy verklaring van hierdie teks vertel John MacArthur van soldate wat een van hulle makkers wat gesneuwel het wou gaan begrawe. Die enigste begraafplaas daar naby was van ŉ katolieke kerk, maar die priester het hulle nie toegelaat om ŉ protestantse gelowige daar te begrawe nie. Hulle begrawe hom toe maar langs die muur aan die buitekant van die begraafplaas.

Toe hulle die volgende dag weer daarby verbygaan, toe is daar geen graf aan die buitekant van die muur nie. Hulle vra toe vir die priester wat aan die gang is.

 Hy antwoord toe,

“Die eerste helfte van die nag het ek wakker gelê omdat ek jammer was dat ek julle geweier het, en die tweede helfte van die nag het ek gebruik om die muur te verskuif.”

Hoeveel, en watter mure is daar nog in jou lewe wat skeiding en verdeeldheid en meerderwaardigheid handhaaf tussen jou en ander gelowiges wat anders is as wat jy is?

Dis tyd dat ons agterkom dat Jesus daardie mure afgebreek het – wie is ons om dit weer op te bou?!

Vertrou Hom in jou ongemak om dit reg te kry – want dit is nie vir ons maklik nie.

Onthou egter, dieselfde krag waarmee die Vader vir Jesus uit die dood opgewek het is werksaam in jou (1: 19,20).

 Vertrou Hom in jou oorsteek van die afgebreekte mure.

In Joh. 17:11 bid Jesus dat ons, gelowiges (van alle tale, rasse, volke, en lande)

dat ons almal se eenheid so volkome sal wees dat dit ŉ bewys sal wees aan die wêreld

 dat Hy gekom het en ons netso liefhet as wat die Vader die Seun lief het.

As die wêreld kyk na die eenheid wat ek en jy het met alle gelowiges,

ook en veral met hulle wat ander gebruike, tale, velkleure, voorkeure ens. het;

dan moet hulle kan sien dat Jesus gekom en dat Hy ons liefhet en

dat Hy die skeidsmure afgebreek het en ons nou saam ŉ nuwe mensheid is verenig as sy liggaam.

Mag Hy deur sy Heilige Gees in ons werk sodat dit die getuienis sal wees van jou lewe en myne, en van hierdie gemeente se saamwees, en van elkeen wat glo, waar hulle ook al is.

Amen.